Pranešimas spaudai

2013-12-16

**Rašytojui R. Vanagui - Kultūros ministerijos premija**

Ketvirtadienį, gruodžio 19 dieną anykštėnui rašytojui Rimantui Povilui Vanagui bus įteikta Lietuvos Respublikos Kultūros ministerijos premija - jis įvertintas už nuoseklų darbą publicistinės leidybos srityje. Ministerijoje vyksiančiose iškilmėse rašytojas bus apdovanotas už knygą „Avižienio algoritmas ir kiti nutikimai“ bei už publicistinius straipsnius „Metuose“, „Literatūroje ir mene“ ir rajono laikraštyje „Anykšta“.

„Visuomeniškas, gebantis būti kultūros kelrodžiu Anykščiuose ir visoje Lietuvoje, R. Vanagas anykštėnų vertinamas kaip išskirtinė laikmečio dovana. Publicistikos tekstų dėka jis pelnė krašto bendruomenę vienijančio šiuolaikinės, geografinių sienų nepatiriančios kultūros kūrėjo reputaciją”, - teigiama R. Vanagą premijai pristačiusios Pasaulio anykštėnų bendrijos pranešime.

Kasmetinės kultūros ministerijos premijos skiriamos labiausiai per paskutinius dvejus metus nusipelniusiems asmenims atskirose kultūros ir meno srityse.

Anykščių r. savivaldybės informacija